ESSO ตั้งเป้ายอดขายปีนี้โต 7% ลงทุนกว่า 1 พันลบ. ปรับปรุงปั๊ม
ESSO ตั้งเป้ายอดขายปีนี้โต 7% ลงทุนกว่า 1 พันลบ. ปรับปรุงปั๊ม
8 มิ.ย. 2559

นายยอดพงศ์ สุตธรรม กรรมการและผู้จัดการการตลาดขายปลีก การตลาดน้ำมันเชื้อเพลิง บริษัท เอสโซ่ (ประเทศไทย) จำกัด (มหาชน) หรือ ESSO เปิดเผยว่า ในปีนี้บริษัทตั้งเป้าปริมาณขายน้ำมันในตลาดค้าปลีก เติบโตเท่ากับอุตสาหกรรมที่คาดจะขยายตัว 7% จากปีที่แล้ว หลังจากในช่วงไตรมาส 1/59 เติบโตเพียง 4-5% เมื่อเทียบกับอุตสาหกรรมที่ขยายตัว 10% 
นอกจากนี้ บริษัทตั้งงบลงทุนราว 800-1,000 ล้านบาท เพื่อปรับปรุงสถานีบริการน้ำมัน รวมถึงภาพลักษณ์สถานีบริการน้ำมันให้เป็นสถานีบริการน้ำมันรูปแบบใหม่ตามมาตรฐานเอสโซ่ทั่วโลก 
ขณะเดียวกันจะต้องมีการขยายเครือข่าย โดยมีเป้าหมายจะเพิ่มสถานีบริการน้ำมันราว 30 แห่ง/ปี และจะปิดสถานีบริการน้ำมันบางแห่งที่ต่อสัญญาเช่าไม่ได้หรือสถานีที่ไม่เหมาะสมราว 15 แห่ง/ปี ทำให้จะมีสถานีบริการน้ำมันเพิ่มขึ้นสุทธิราว 15 แห่ง/ปี ซึ่งจะผลักดันให้มีสถานีบริการน้ำมันเพิ่มเป็นกว่า 600 แห่งใน 5 ปี จากปัจจุบันที่มี 542 แห่ง
รวมทั้ง บริษัทจะขยายฐานบัตร”เอสโซ่ สไมล์ส”ซึ่งเป้าหมายจะมีฐานลูกค้าบัตรเพิ่มเป็น 1 ล้านใบใน 1 ปีหลังจากที่เปิดตัวราว 1 เดือนสามารถมีสมาชิกบ้ตรแล้ว 2.5 แสนใบ
 